הוועדה המשותפת לוועדת הפנים ולוועדת הכלכלה לדיון בהצעת חוק הליכי תכנון ובנייה, כנסת 18, פרוטוקול מספר 8, 2011-07-25 11:00

כרמל שאמה-הכהן: בוקר טוב, אנחנו רוצים לפתוח ישיבה נוספת של הוועדה המשותפת לוועדות הפנים והכלכלה בעניין הצעת חוק הליכי תכנון ובנייה להאצת הבנייה למגורים, (הוראת שעה), התשע"א-2011, ידועה כחוק הוד"לים.

כרמל שאמה-הכהן: אנחנו כאמור סיימנו את הדיונים.

כרמל שאמה-הכהן: מאז הוגשו מספר בקשות לדיון מחדש על ידי חברי כנסת שונים.

כרמל שאמה-הכהן: מי שזוכר, כל חברי הוועדה הביעו עמדה ברורה בהקשר לרצון להכניס את המושג, ההגדרה של דיור בהישג יד בשערי חוק הוד"ל.

כרמל שאמה-הכהן: היתה בעיה להשיג הסכמה, בעיקר מהדרגים המקצועיים בממשלה לגבי נוסח מוסכם.

כרמל שאמה-הכהן: לגבי חלקם, אני חייב לומר, זה היה בגדר להכניס צלם להיכל.

כרמל שאמה-הכהן: לא יתכן, לא אפשרי.

כרמל שאמה-הכהן: אני שמח שהוועדה היתה סבלנית וחיכתה את הזמן המתאים ולא מיהרנו לקדם את החוק למליאה.

כרמל שאמה-הכהן: אפילו הודענו באופן ברור שנמתין עד המועד האחרון של הכנסת, כדי למצות כל אפשרות ולנסות לשנות את החוק בכיוון הזה.

כרמל שאמה-הכהן: היום אנחנו כנראה נביא ונאשר שינוי אם הרוב יהיה לכך בוועדה, שישנה את סעיף מטרות החוק וסעיף נוסף, כך שיאפשר ביסוס של נוהל דיור בר השגה בתוך חוק הוד"לים.

כרמל שאמה-הכהן: אני בטוח שזה ירצה את רוב האנשים שחשבו וזעקו בכיוון הזה.

כרמל שאמה-הכהן: אני בטוח שלא את כולם.

כרמל שאמה-הכהן: אני גם בכלל לא בטוח מה חלק מחברי האופוזיציה רוצים יותר, להוריד את מחירי הדיור או להוריד את הממשלה הזו, לפי ההתבטאויות וההצעות, אבל מי שרוצה ומי שרואה מול עיניו את המטרה הכללית, שזו בעצם המנה הראשונה שאנחנו מגישים אותה.

כרמל שאמה-הכהן: את המנה העיקרית יציג מחר ראש הממשלה ויגיש אותה לעם, בדבר כמה צעדים, לדעתי מאוד מבורכים, אבל מי שמטרתו היא להקל על הציבור בהורדת מחירי הדיור מבין שחוק הוד"לים הוא הכרחי.

כרמל שאמה-הכהן: אני בכלל לא מבין את אלה שמצד אחד רוצים להגדיל את ההיצע, מצד שני מתנגדים לחוק הוד"לים, לא מוכנים לשלם שום מחיר, והרי אין ארוחות חינם.

כרמל שאמה-הכהן: מי שרוצה הרבה דירות ומהר, יודע שהתשלום יהיה בהעלאת הסיכונים בתכנון מהיר ובכל מה שכרוך בכך.

כרמל שאמה-הכהן: זה לא בהכרח שיהיו מחירים.

כרמל שאמה-הכהן: כולם ערים לסיכונים, לכן ההתנהלות תהיה בזהירות, בשים לב, אבל במסלול מואץ, מהיר וירוק.

כרמל שאמה-הכהן: אנחנו נתחיל בהצעה לסדר.

כרמל שאמה-הכהן: חבר הכנסת אדרי, בבקשה.

יעקב אדרי: מכיוון שיש עוד הרבה שינויים, ככה אני רואה את זה, אני מציע שנעשה את הדיונים בסוף היום.

כרמל שאמה-הכהן: לא הבנתי.

יעקב אדרי: אני שומע שיש שינויים בחוק הוד"לים ויהיו עוד, וזה הרי כל שעה-שעתיים משתנה בכל מיני הצעות, אני מציע לעשות את זה בסוף היום על מנת שלא נצטרך לשנות עוד פעם ועוד פעם.

כרמל שאמה-הכהן: אנחנו כרגע נדון בכל הבקשות.

שלי יחימוביץ': וגם בהסתייגויות.

שלי יחימוביץ': אפשר עדיין להגיש הסתייגויות חדשות לסעיפים שעולים, כן?

כרמל שאמה-הכהן: לסעיפים שייפתחו לדיון.

כרמל שאמה-הכהן: אין בעיה.

שלי יחימוביץ': ואתה הולך עכשיו סעיף סעיף?

כרמל שאמה-הכהן: לא, בקשה בקשה.

שלמה מולה: אדוני היושב ראש, לסעיפים שבהם לא היתה בקשת רביזיה, כדי להגיש הסתייגויות קודם כל צריך להגיש בקשה רביזיה לסעיף.

כרמל שאמה-הכהן: כל אחד יכול לעשות מה שהוא מבין.

כרמל שאמה-הכהן: כל סעיף לדיון שנפתח ופתוח לדיון, ניתן עדיין להגיש הסתייגויות.

כרמל שאמה-הכהן: אנחנו דנים בכל הבקשות שנותרו מונחות על שולחן הוועדה, בקשות לדיון מחדש.

כרמל שאמה-הכהן: לא נשאיר שום אחת להמשך היום, ולכן אני לא רואה צורך בדיון נוסף.

כרמל שאמה-הכהן: היה והתעורר צורך, אז זו העבודה שלנו, להתכנס, לדון ולהחליט.

כרמל שאמה-הכהן: עד אז אנחנו לדעתי צריכים כולם להתאחד באמת בברכה ולהסכמה שהושגה.

כרמל שאמה-הכהן: אמנם אין לי ספק שיהיו עוד כאלה שיהיה להם גם תלונות, אבל באמת, ההסכמה שהציג ראש הממשלה אתמול בלילה, היא מבורכת והיא צעד נכון בכיוון הנכון, אבל כמובן שיצטרכו עוד צעדים נוספים ומשלימים.

שלמה מולה: אפשר לשאול שאלה טכנית, אדוני היושב ראש?

כרמל שאמה-הכהן: כן, בבקשה.

שלמה מולה: אנחנו הגשנו הסתייגויות לדיון שהיה, לדיור בר השגה.

שלמה מולה: הקואליציה הפילה גם את ההגדרה, גם את הבקשה שלנו.

שלמה מולה: השאלה, מה יהיה דינן של אותן הסתייגויות שאנחנו הגשנו?

כרמל שאמה-הכהן: חבר הכנסת מולא, אתה ראשי בכל עת למשוך את ההסתייגויות שלך אם אתה מוצא לנכון לעשות כך.

כרמל שאמה-הכהן: כל עוד לא משכת, זה לא משנה מה הוועדה מחליטה אחרת, ההסתייגויות שלך עדיין תלויות ועומדות.

שלמה מולה: אני חוזר ושואל, מאחר שהממשלה עכשיו רוצה להכניס את אותם סעיפים שבפעם הקודמת אתם הפלתם אותם, השאלה שלי היא האם הסטטוס של אותן הסתייגויות ימשיכו להיות הסתייגויות, או אנחנו נצטרך להצביע עליהן להכניס אותן על פי מה שאנחנו ביקשנו?

תומר רוזנר: אם הסעיף ישתנה מהנוסח המקורי והוועדה תעמיד לדיון נוסח אחר, יוכל כל חבר כנסת להגיש הסתייגויות לנוסח החדש, או להודיע שהסתייגויותיו הקודמות עומדות בעינם.

כרמל שאמה-הכהן: אוקיי, טוב.

כרמל שאמה-הכהן: חבר הכנסת דב חנין, בבקשה.

דב חנין: תודה רבה אדוני היושב ראש.

דב חנין: אני קודם כל מברך על הישיבה הזו.

דב חנין: אני מברך על נוכחותם של חברי הכנסת.

דב חנין: בדיוק אמרתי לחבר הכנסת חמד עמאר שאני זוכר ישיבות בחדר הזה שאדוני היושב ראש, אתה, נדמה לי חבר הכנסת עמאר ואני ישבנו לבד עם הרבה מאוד אנשים, אבל לא היתה כל כך התעניינות של חברי כנסת.

דב חנין: זה אומר שהדמוקרטיה עובדת, שהלחץ הציבורי משפיע ולפחות חברי כנסת מגיעים.

דב חנין: גם חבר הכנסת מקלב היה איתנו, אני נזכר.

דב חנין: חברים, משפט תשובה אדוני היושב ראש לדברי הפתיחה שלך.

דב חנין: החוק הזה הוא לא חוק של האצת בנייה, הוא חוק של שבירת מערכת התכנון, אבל זה נושא שכבר דיברנו עליו בוועדה.

דב חנין: צר לי באמת שלא התקבלו ההצעות להאצת בנייה.

דב חנין: בכל מקרה, הנושא שלנו היום אדוני היושב ראש, הוא הנושא של דיור בר השגה, נושא חשוב, עקרוני שמטריד את הציבור ואני אומר מראש, אני בעד להכניס דיור בר השגה למטרות החוק, אבל זה רחוק מלהספיק.

דב חנין: אנחנו לא רוצים הצהרה ריקה מתוכן.

דב חנין: אנחנו רוצים פתרון אמיתי.

כרמל שאמה-הכהן: חבר הכנסת דב חנין, אתה באת לנמק או להתחכם?

דב חנין: אני רוצה להציג בפני הוועדה שורה של מנגנונים של דיור בר השגה, שאם לא נכניס אותם לחוק, החוק יהיה ריק מתוכן.

כרמל שאמה-הכהן: אתה רוצה להתייחס לבקשה לדיון בסעיף החדש?

דב חנין: כן.

כרמל שאמה-הכהן: אוקיי.

כרמל שאמה-הכהן: על איזה בקשה אתה מדבר, על איזה סעיף?

דב חנין: אני מדבר על כמה סעיפים חדשים שאני מציע לכלול אותם.

כרמל שאמה-הכהן: על איזה אדוני מדבר?

דב חנין: אני אומר, סעיפים חדשים.

כרמל שאמה-הכהן: איזה סעיף אתה רוצה לפתוח?

דב חנין: את סעיף ההגדרות.

דב חנין: אני מציע להכליל בסעיף ההגדרות את ההגדרות הבאות:

דב חנין: דיור בר השגה הוא דיור בהשכרה או במכירה לזכאים שעלותו נמוכה ממחיר השוק ומאפשר לזכאים להתגורר בשכירות שאינה עולה על 25% מרמת ההכנסה ברוטו המקסימלית לצורך זכאות, ותוך התחשבות ברמת ההכנסה באזור התכנית.

דב חנין: כמה משפטים של הסבר בקצרה.

דב חנין: הרעיון הוא לייצר מנגנון של דירות שניתן להשיג אותן במחיר נמוך ממחיר השוק.

דב חנין: אם לא יהיה לנו את זה, לא עשינו כלום.

דב חנין: המילה דיור בר השגה בלי הגדרה ברורה בחוק, בחקיקה ראשית, לא תעשה את העבודה פה.

דב חנין: אני מציע להכניס הגדרה של דיור ציבורי, ואני מקריא אותה: דיור ציבורי-דירות המנוהלות על ידי משרד הבינוי והשיכון או גוף מוסמך מטעמו והמושכרות בעלות מסובסדת למי שנמצא זכאי בהתאם לנהלי משרד הבינוי והשיכון ועל פי נוהליו.

דב חנין: אני מביא את ההגדרות האלה מכיוון שההגדרות האלה נדרשות לצורך של שני סעיפים אופרטיביים.

דב חנין: הסעיף האופרטיבי הראשון שאני מציע להכניס, הוא סעיף שאומר: במכרזי קרקע שבו תוכננה תכנית דיור לאומית, יקבע כחלק מהוראות המכרז כי על הזוכה לקיים את הוראות התכנית והוראות למקרה של אי עמידה בתנאים.

דב חנין: הסעיף הזה בעצם מתקשר לסעיף חדש, נוסף שמחייב את שר הבינוי והשיכון להביא לאישור הוועדה הזאת תקנות שבהן קריטריון לזכאות של דיור בר השגה, הזכאות תיקבע בהתבסס על מבחן אמצעים הכולל רמת הכנסה , הצהרת הון והיעדר בעלות על דיור.

דב חנין: שנית, רשימת קריטריונים מאושרים נוספים שיאושרו באופן פרטני לגבי תוכניות על ידי הוד"ל, לפי המלצת הרשות המקומית ובהתבסס על חוות דעת מתכנן המחוז.

דב חנין: שלישית, דרכי בחינת הזכאות על ידי משרד הבינוי והשיכון.

דב חנין: דרכי קביעת הדיירים בהגרלה במקרה שמספר הדיירים עולה על ההיצע.

דב חנין: רביעית, דרכי הפיקוח על יחידות הדיור בר השגה בידי משרד הבינוי והשיכון או גוף מטעמו, כאשר הגוף הזה יהיה אחראי על אכלוס הזכאים בהתאם לחוזים.

דב חנין: הדברים האלה מתקשרים להצעה שלי בסעיף 12(א)(1) שעל פיה מתכנן המחוז יכין בסיוע יועץ חברתי אמדן צרכי דיור בשטח התכנית והסביבה העלולה להיות מושפעת מהתכנית.

דב חנין: אמדן צרכי הדיור יתייחס בין היתר ליחס בין מחירי הדיור להכנסה הממוצעת באזור, אחוז הדירות להשכרה ומיקומן, תמהיל גודל הדירות הקיים באזורים השונים, מקבלי סיוע בשכר דירה ודיור ציבורי, המלצות לגבי הכמות הנדרשת לדיור בר השגה, דיור ציבורי, דיור לאוכלוסיות עם צרכים יחודיים, גודל הדירות הנדרש והיחס בין דיור בר השגה לשכירה ורכישה.

דב חנין: אני מציע גם תוספת לסעיף 14: תנאים להפקדת התכנית, וזו נקודה חשובה ביותר.

דב חנין: אני מציע שלא תופקד תכנית לדיור לאומי, לא תופקד תכנית לדיור לאומי, אלא אם: 1.

דב חנין: לפחות 30% מיחידות הדיור יהיו דיור לצרכי דיור בר השגה כפי שהגדרתי אותם קודם בסעיף ההגדרות, או לפחות 20%.

כרמל שאמה-הכהן: חבר הכנסת דב חנין, בקשה לדיון מחדש זה לא דיון.

דב חנין: אבל אני מקריא.

כרמל שאמה-הכהן: קודם כל צריך לפתוח את הסעיף.

דב חנין: מאה אחוז, אבל איך חברי הכנסת ידעו אם לפתוח או לא, אם הם לא יודעים מה אני מבקש?

כרמל שאמה-הכהן: אתה לא חבר כנסת חדש.

דב חנין: אדוני היושב ראש, אני יודע שזכותי להקריא את הסעיף.

דב חנין: מה שאני עושה, זה מקריא את הסעיף.

כרמל שאמה-הכהן: אתה יכול להקריא כל דבר, אבל יש זמן שמוקצב לעניין.

דב חנין: אני מקריא, אני אפילו לא מנמק.

דב חנין: אני מקריא את הטקסט.

דב חנין: חברי הכנסת צריכים פשוט לדעת מהו הטקסט.

דב חנין: אדוני היושב ראש, אם חברי הכנסת לא יודעים איזה סעיף יעמוד להצבעה, הם לא יודעים אם הם רוצים לפתוח את זה או לא.

דב חנין: אולי הם מתנגדים לזה?

דב חנין: והם יתנגדו לזה, אבל הם חייבים לשמוע את זה.

כרמל שאמה-הכהן: תאמין לי, משהתחלת לדבר, אנחנו יודעים מה אתה רוצה.

דב חנין: זה אתה, חבר הכנסת שאמה, אתה חבר כנסת מאוד מוכשר.

דב חנין: אתה מלווה את הדיון הזה הרבה זמן.

דב חנין: יש חברי כנסת שפעם ראשונה פה.

דב חנין: אני רוצה לתת להם צ'אנס להבין את הנושא, כדי שלא יגידו אחר כך לציבור שהם לא ידעו על מה הם הצביעו.

דב חנין: אני אומר ככה: לא תופקד תכנית לדיור לאומי, אלא אם כן היא תכלול את הסעיף - - - .

כרמל שאמה-הכהן: אפילו היועץ המשפטי לא מבין על מה אתה מדבר.

תומר רוזנר: לאיזה סעיף אדוני?

דב חנין: אני מדבר על סעיף 14.

דב חנין: התכנית לדיור לאומי לא תופקד, זו הנקודה, אלא אם היא תכלול בתוכה לפחות 30% מיחידות הדיור לצורך דיור בר השגה, או מנגנון חילופי שאני מציע זה המנגנון שאני קורא לו 20 פלוס 5.

דב חנין: 20% לדיור בר השגה ולפחות 5% שיועברו ללא עלות למדינה לצורך השכרתן כדיור ציבורי לזכאי משרד הבינוי והשיכון.

דב חנין: יש פה שני מנגנונים חילופיים, או 30% דיור בר השגה או 20% בר השגה פלוס 5% שעובר למדינה.

דב חנין: האחוז הסופי יקבע בהתאם לחוות הדעת של מתכנן המחוז.

דב חנין: החלטה לאשר תכנית עם הקצאה של פחות מהאמור בסעיף זה או לצרכי דיור בר השגה, תיעשה רק במקרים מיוחדים ומטעמים מיוחדים.

שלמה מולה: אני ביקשתי גם לפתוח את סעיף ההגדרות.

שלמה מולה: אתה לא פותח את זה?

כרמל שאמה-הכהן: לא, אנחנו נצביע סעיף סעיף.

כרמל שאמה-הכהן: אי אפשר להצביע על הכול ביחד.

דב חנין: אם לא פותחים את סעיף 14 חברים, אין מנגנון אופרטיבי של דיור בר השגה.

דב חנין: אפשר יהיה לכתוב דברים נהדרים בסעיף המטרות.

כרמל שאמה-הכהן: מי בעד בקשתו של חבר הכנסת דב חנין, לפתוח מחדש לדיון את סעיף 14?

כרמל שאמה-הכהן: אני עכשיו מקריא את שמות חברי הכנסת שחברי ועדה: ציון פיניאן, פאינה קירשנבאום, אורי מקלב, יעקב אדרי, ניצן הורוביץ, דב חנין, כרמל שאמה, חמד עמאר, יצחק וקנין, , עמיר פרץ, אלי אפללו.

כרמל שאמה-הכהן: עמיר פרץ לא נמצא.

כרמל שאמה-הכהן: איתן כבל במקום עמיר פרץ.

כרמל שאמה-הכהן: יצחק וקנין לא נמצא.

כרמל שאמה-הכהן: ניסים זאב במקום יצחק וקנין.

כרמל שאמה-הכהן: מיכאלי במקום דוד אזולאי.

כרמל שאמה-הכהן: שלמה מולה במקום אלי אפללו.

כרמל שאמה-הכהן: עכשיו אני מתחיל את ההצבעה.

כרמל שאמה-הכהן: כולם יודעים מי מצביע במקום מי ומי לא מצביע.

כרמל שאמה-הכהן: מי בעד בקשתו של חבר הכנסת דב חנין לפתוח לדיון מחדש את סעיף 14?

כרמל שאמה-הכהן: מי נגד בקשתו של חבר הכנסת דב חנין?

כרמל שאמה-הכהן: הצבעה בעד – 5 נגד – 7 הבקשה נדחתה.

ניצן הורוביץ: זה סתם הצגה.

ניצן הורוביץ: סתם עושים פה הצגה.

כרמל שאמה-הכהן: נא לשמור על הסדר בבקשה.

כרמל שאמה-הכהן: אנחנו רואים בדיוק של מי ההצגה.

איתן כבל: כרמל, זה לא הוגן.

איתן כבל: בשבוע שעבר אנחנו ביקשנו את הדיור בר השגה.

איתן כבל: אתם התנגדתם.

כרמל שאמה-הכהן: איזה עוד בקשות לרביזיה, חבר הכנסת דב חנין?

דב חנין: אני מציע אדוני רביזיה לסעיף חדש.

דב חנין: אני מציע להוסיף סעיף חדש.

כרמל שאמה-הכהן: הגשת אותה?

דב חנין: הגשתי אותה לפני הוועדה.

כרמל שאמה-הכהן: אוקיי.

דב חנין: בסוף החוק, לאחר הסעיף האחרון של החוק.

דב חנין: ההצעות שלי לרביזיה אומרת כך: אני מפריד בין שני הסעיפים.

דב חנין: סעיף ראשון, מכרזים לתוכניות וד"ל.

דב חנין: הסעיף הזה אומר ככה: במכרזי קרקע שבו תוכננה תכנית דיור לאומית, יקבע כי חלק מהוראות המכרז כי על הזוכה לקיים את הוראות התכנית והוראות למקרה של אי עמידה בתנאים, כי אחרת אנחנו עושים וד"ל, אבל אם הזכיין לא מבצע את התנאים, אין שום כלי לזה.

דב חנין: זה סעיף חדש.

מגלי והבה: היושב ראש, אנחנו מחזיקים את הטיוטה הישנה של הצעת החוק, כל חברי הכנסת, כי עשיתם תיקונים והצבעתם עליהם.

מגלי והבה: איפה מה שעודכן?

מגלי והבה: איך אנחנו נצביע?

כרמל שאמה-הכהן: זה נשאל רגע את הנהלת הוועדה.

כרמל שאמה-הכהן: הנוסח המעודכן והמתוקן, למה לא - - -? אין עדיין?

תומר רוזנר: אין עדיין.

תומר רוזנר: הוועדה הצביעה על נוסח שיונח על שולחן הכנסת כפי שהצביעה עליו הוועדה.

תומר רוזנר: במידה ועכשיו יבקשו לפתוח סעיפים וחברי הכנסת יבקשו זאת, יונח בפניהם הנוסח כפי שאושר בוועדה וכפי שרוצים לשנות אותו, אם יש צורך לשנות אותו.

שלי יחימוביץ': איזה סעיפים ניתנים לפתיחה ולהגשת הסתייגויות?

תומר רוזנר: מה שהוועדה תחליט.

שלי יחימוביץ': אני רוצה לקבל תשובה נורא קונקרטית.

שלי יחימוביץ': על איזה סעיפים אנחנו יכולים להגיש הסתייגויות?

תומר רוזנר: לפי מה שיאמר בוועדה כרגע.

מגלי והבה: אדוני היושב ראש, איפה ההצעה העדכנית?

מגלי והבה: אנחנו מחזיקים הצעה לא עדכנית.

מגלי והבה: אני רוצה כרגע, יש דיון, תן לנו את ההצעה העדכנית שלפיה נוכל לפעול.

כרמל שאמה-הכהן: חבר הכנסת והבה, הצגת, הנקודה שלך ברורה.

כרמל שאמה-הכהן: אני לא מחזיק משהו שאני לא נותן לך.

כרמל שאמה-הכהן: כן, בבקשה.

תומר רוזנר: אדוני היושב ראש, כפי שהובהר, הוועדה כבר סיימה את עבודתה לגבי הנוסח וכרגע השאלה שאותה עליכם להכריע בשאלה, האם לקיים דיון מחדש בנושא פלוני.

תומר רוזנר: אם תחליטו לקיים דיון מחדש בנושא פלוני, יוצג בפניכם הנוסח של אותו נושא, ולגביו תקיימו דיון כפי שתרצו.

אורי מקלב: אדוני היושב ראש, הצעה לסדר.

אורי מקלב: אנחנו כחברי קואליציה מצביעים נגד ההסתייגויות ונגד הסעיפים שהאופוזיציה פותחת או חברי כנסת אחרים פותחים.

אורי מקלב: אנחנו אבל לא יודעים מה באמת הצעת הממשלה לדיור בר השגה?

כרמל שאמה-הכהן: ברגע שיגיע לידי נוסח סופי שהוסכם, שכרגע עוד מעובד, אני אקריא אותו.

דב חנין: ההצעה הראשונה שלי לסעיף חדש, הצעה שאומרת שבמכרזי קרקע שבה תוכננה תכנית דיור לאומית, יקבע כי חלק מהוראות המכרז, כי על הזוכה לקיים את הוראות התכנית והוראות למקרה של אי עמידה בתנאים.

דב חנין: זה סעיף חדש ראשון.

דב חנין: יש עוד סעיף חדש, נוסף שאני מציע.

כרמל שאמה-הכהן: מי בעד הצעתו של חבר הכנסת דב חנין, לקיים דיון מחדש כדי להוסיף את הסעיף כפי שהוא הציג אותו כרגע?

כרמל שאמה-הכהן: מי נגד הצעתו של חבר הכנסת דב חנין לקיים דיון מחדש?

כרמל שאמה-הכהן: הצבעה בעד – 5 נגד – 7 ההצעה נדחתה.

דב חנין: תודה רבה אדוני היושב ראש.

דב חנין: אני מציע סעיף מנושא התקנות.

דב חנין: אני מקריא אותו וחשוב שחברי הכנסת ישימו לב.

דב חנין: ההצעה שלי היא כזו: בתוך 90 ימים מיום פרסום החוק, לא רוצים לעכב את החוק, אבל רוצים לאפשר מנגנון אופרטיבי לו.

דב חנין: בתוך 90 ימים מיום פרסום החוק, שר הבינוי והשיכון יהיה חייב להביא לאישור הוועדה תקנות שבהן: 1.

דב חנין: קריטריונים לזכאות לדיור בר השגה.

דב חנין: הזכאות תיקבע בהתבסס על מבחן אמצעים הכולל רמת הכנסה, הצהרת הון והיעדר בעלות על דיור.

דב חנין: זה האלמנט הראשון של התקנות.

דב חנין: האלמנט השני של התקנות: רשימת קריטריונים מאושרים נוספים שיאושרו באופן פרטני לגבי תוכניות על ידי הוד"ל לפי המלצת הרשות המקומית ובהתבסס על חוות דעת מתכנן המחוז.

דב חנין: דבר שלישי: דרכי בחינת הזכאות על ידי משרד השיכון והבינוי.

דב חנין: דרכי קביעת הדיירים בהגרלה במקרה שמספר הזכאים עולה על ההיצע.

דב חנין: דרכי הפיקוח על יחידות הדיור בר השגה בידי משרד השיכון והבינוי או גוף מטעמו.

דב חנין: גוף זה יהיה אמון על אוכלוסיית הזכאים בהתאם לחוזים.

דב חנין: אם לא יהיה לנו מנגנון אופרטיבי שמחייב תקנות שיגדירו איך הדיור בר השגה יתבצע במציאות, בפועל לא יהיה דיור בר השגה.

דב חנין: זה צריך להיות ברור לכולם פה.

דב חנין: לכן חייבים שתהיינה תקנות.

דב חנין: אני נותן לממשלה צ'אנס של 90 יום להכין את התקנות האלה בצורה מפורטת, לגבש את הקריטריונים בצורה מגובשת על בסיס הקריטריונים והעקרונות הכלליים שצריכים להיות קבועים בחקיקה הראשית.

כרמל שאמה-הכהן: לדעתי 90 זה הרבה מדי, אבל אוקיי.

כרמל שאמה-הכהן: מי בעד הבקשה של חבר הכנסת דב חנין לדיון מחדש כדי להוסיף סעיף?

כרמל שאמה-הכהן: מי נגד?

כרמל שאמה-הכהן: הצבעה בעד – 5 נגד – 7 ההצעה נדחתה.

דב חנין: אני מציע לחילופין, אדוני היושב ראש, לשלב את הסעיפים שאני ביקשתי לשלב בסעיפים האלה בסעיפים אחרים של הצעת החוק, כי אחרת לא יהיה פה שום מנגנון של דיור בר השגה.

כרמל שאמה-הכהן: היועץ המשפטי אומר שזה בלתי אפשרי.

דב חנין: אני מקבל.

שלמה מולה: מה שאנחנו אומרים, אדוני היושב ראש, שהקואליציה תועיל בטובה, שתביא את זה לשינוי אמיתי ולא רק קרקס.

שלמה מולה: מה שאתם עושים זה קרקס.

כרמל שאמה-הכהן: חבר הכנסת מולא, לא קיבלת רשות דיבור.

שלמה מולה: אני רק מעיר.

שלמה מולה: מותר קריאות ביניים.

כרמל שאמה-הכהן: חברת הכנסת שלי יחימוביץ'.

שלי יחימוביץ': אני מבקשת להגיש רשימה של הסתייגויות.

כרמל שאמה-הכהן: הסתייגויות אין עכשיו.

שלי יחימוביץ': אז מתי אני יכולה להגיש?

כרמל שאמה-הכהן: אחרי שייפתח סעיף.

תומר רוזנר: ככל שיפתחו אותו, את יכולה להגיש עליו הסתייגויות, אבל את יכולה גם לבקש דיון מחדש.

שלי יחימוביץ': האם אפשר להגיש הסתייגויות גם אם לא ייפתחו סעיפים?

תומר רוזנר: לא.

כרמל שאמה-הכהן: אין לי בעיה שמי שרוצה יגיש הסתייגויות, אבל הכול כפוף לתקנון.

שלי יחימוביץ': אוקיי.

תומר רוזנר: אבל אפשר לבקש דיון מחדש על סעיפים שאת רוצה לבקש לגביהם דיון מחדש.

שלי יחימוביץ': כרמל, רק הערה ברשותך.

שלי יחימוביץ': שמעתי אותך ב"יומן הבוקר" מספר על הבשורה שסיפר לך ראש הממשלה הלילה, שהוא מתכוון להכניס סעיף של דיור בר השגה לסעיף המטרה.

שלי יחימוביץ': אגב, מאוד אהבתי את כל מה שאמרת, חלוקת ההון במדינת ישראל, וכן הלאה, כל התזה הכלכלית ששטחת, אבל אני חושבת שגם אתה כמחוקק כבר די מנוסה ומיומן, מבין שהכנסת תיקון כזה לסעיף מספר 1, סעיף המטרה בלי שתהיה פרשנות מפורשת שלו בסעיפים אחרים, בלי הצבת קריטריונים שהם חד משמעיים ובלי שהדבר הזה יבוא לידי ביטוי מעשי בכל סעיף וסעיף בחוק, אין לזה תכלית ואין לזה פשר, אדוני היושב ראש.

שלי יחימוביץ': אני חושבת שיש לך אינטרס ראשון במעלה להפוך את ההבטחה הזאת שניתנה בלילה, של הצהרת הכוונות, להפוך אותה בסוף למטבע עובר לסוחר ולחקיקה שבסוף יהיה אפשר לממש אותה.

שלי יחימוביץ': לכן נראה לי שברוח הוראתו של ראש הממשלה להכניס לסעיף המטרה דיור בר השגה, חייבים להכניס גם את ההסתייגויות האחרות, שיגדירו מהו דיור בר השגה, אחרת הדבר הזה נשאר כאות מתה וכספין חסר שחר, ואני בטוחה שאתה לא רוצה להיות שותף לספין חסר שחר.

כרמל שאמה-הכהן: אוקיי.

כרמל שאמה-הכהן: א', כולנו מכירים את התיאוריה של האויב של הטוב מאוד, זה המצוין.

כרמל שאמה-הכהן: אני הייתי גם רוצה משהו הרבה יותר מפורט, הרבה יותר עמוק ,אבל אם את היית מכירה את העמדות לא של הדרגים הפוליטיים, של הדרגים המקצועיים והדרגים המשפטיים ביחס לניסיונות ולהצעות שלנו, היית מבינה שאנחנו משיגים את המקסימום בזמן הנוכחי.

כרמל שאמה-הכהן: לכן אני חושב שפתיחת הפתח שאנחנו קובעים, שמכניסים את המושג הזה שעד עכשיו אף אחד לא היה מוכן להכניס אותו, יקבע נורמה שהממשלה לא תוכל לקחת צעד ממנה אחורה.

כרמל שאמה-הכהן: זה יהיה נתון לתקיפה משפטית.

כרמל שאמה-הכהן: זה לא יכול להיות מעכשיו אפס דיור בר השגה.

כרמל שאמה-הכהן: זה כבר לא יכול להיות.

שלי יחימוביץ': יש לך הזדמנות לא תחזור, להפוך את החוק הזה שהוא חוק רע לטעמי, למלא אותו בתוכן.

שלי יחימוביץ': זה קורה לעיתים רחוקות שיש לך מול הפנים מכשיר בר השגה, להחדיר אליו את כל הדברים שאתה רוצה, ומתברר מהלילה שגם ראש הממשלה רוצה.

שלי יחימוביץ': אנחנו יכולים לעשות את זה בתוך שבוע אחד ולהביא פתרון מיידי שאני בטוחה שאתה רוצה להיות שותף לו.

כרמל שאמה-הכהן: א', הדבר הכי ברור שעולה מהסיפור הזה, שראש הממשלה באמת עשה - - -

סטודנט: תפסיקו למרוח אותנו.

סטודנט: אתם מורחים אותנו.

סטודנט: אתם צריכים להפסיק למרוח אותנו.

סטודנט: אתם מורחים את הצעירים במדינה.

סטודנט: אתם מורחים את העולים החדשים.

סטודנט: אתם מורחים את הקשישים.

סטודנט: אתם מורחים אותנו.

סטודנט: תפסיקו למרוח אותנו.

כרמל שאמה-הכהן: חבר הכנסת נחמן שי, פעם ראשונה.

כרמל שאמה-הכהן: מספיק.

כרמל שאמה-הכהן: בבקשה.

יאיר פינק: שמי יאיר פינק, אני סטודנט מירושלים, מסיים בימים אלו את התואר הראשון שלי.

יאיר פינק: אנחנו התחלנו את המאבק הזה ואנחנו הולכים להמשיך אותו לא בשביל שיעבירו לנו פה כל מיני הצעות חוק או כל מיני מטרות או דברים אמורפיים.

יאיר פינק: אנחנו נמשיך את המאבק הזה והיום בבוקר חסמנו פה את הכנסת.

יאיר פינק: יש על הרגליים שלי עדיין את הטיח מהבוקר.

יאיר פינק: אנחנו נמשיך במאבק הזה עד שתביאו לנו דברים אופרטיביים, תקציב, כמה כסף אתם הולכים להשקיע בדיור בר השגה, כמה כסף אתם הולכים להשקיע בדיור ציבורי.

יאיר פינק: אם תמשיכו לדבר ולדבר ולדבר, אנחנו נמשיך במאבק ורק נקצין אותו מיום ליום.

קריאה: אתה צודק במאה אחוז.

כרמל שאמה-הכהן: גם אני אומר שהוא צודק.

כרמל שאמה-הכהן: התיקון הזה הוא המנה הראשונה.

כרמל שאמה-הכהן: מחר ראש הממשלה, שר השיכון ושר האוצר יציגו את אותם סעיפים שעולים כסף והרבה כסף, שהמדינה הולכת להשקיע בפתרון לזוגות צעירים, לסטודנטים, לחיילים משוחררים.

מגלי והבה: למה לא לבטל את המע"מ?

כרמל שאמה-הכהן: חבר הכנסת מגלי והבה, פעם שלישית.

מגלי והבה: אני מוכן לצאת.

מגלי והבה: יש לי את הכבוד להיות עם אלה ששובתים ובאוהלים, ולא פה שעושים הצגות ועושים משחקים מכורים.

כרמל שאמה-הכהן: נא להוציא אותו.

מגלי והבה: יושב פה מנכ"ל משרד ראש הממשלה, נותן פתרונות ותשובות.

כרמל שאמה-הכהן: אני מבקש להוציא אותו.

מגלי והבה: מעשים.

מגלי והבה: לא דיבורים.

מגלי והבה: הכול דיבורים.

כרמל שאמה-הכהן: אני מבקש להוציא אותו החוצה.

מגלי והבה: אני אצא.

מגלי והבה: אין לי את הכבוד לשבת עם אנשים שאין להם בושה.

כרמל שאמה-הכהן: תודה רבה.

כרמל שאמה-הכהן: חברים, ביקשתם ונתנו למי שרוצה לדבר בצורה מכובדת ומסודרת, את זכות הדיבור למרות שזה דיון ברביזיות, שבדרך כלל אורחים לא מדברים.

יאיר פינק: דווקא עליך אנחנו סומכים בתור חבר כנסת חברתי, ויש עוד כמה כאלה בליכוד, שייקחו אחריות על העניין הזה ולא יתנו לראש הממשלה - - -

כרמל שאמה-הכהן: תקשיבו עד מחר למה שראש הממשלה יגיד.

יאיר פינק: עד מחר יהיו סעיפים תקציביים שיראו לנו מה קורה?

יעקב אדרי: אולי תגיד לנו, מה הסודיות הזאת?

יעקב אדרי: תגיד לפחות מה הכיוון.

אייל גבאי: חבר הכנסת אדרי, אתה היית שר.

אייל גבאי: אני לא חושב שאתה היית מצפה שכשיש תכנית שאתה מגבש אותה, אז המנכ"ל שלך יציג אותה באופן מוקדם.

אייל גבאי: אני חושב שראוי לחכות שראש הממשלה יציג את הדברים מחר.

אייל גבאי: כיוון שיש איזה שהוא בלבול.

אייל גבאי: דבר ראשון, אני חושב שראש הממשלה מאוד מברך שיש הבנה מאוד גדולה שהחוק הזה הוא חוק חשוב לשינוי מצב הדיור במדינת ישראל.

קריאה: לרעה.

אייל גבאי: הבנתי.

קריאה: שינוי לרעה.

אייל גבאי: כיוון ששמעתי את הצעקות משמאל ומשמאל בעניין הזה, אני רוצה לומר שבסופו של דבר העובדה שבמשך שנים ארוכות, ואני לא חושב שחבר הכנסת אדרי או אחרים בממשלות הקודמות רצו פחות להגדיל את היצע הדיור, אבל החסמים שבחלקם אחראים להם אותם אנשים שהיום צועקים על מצוקת הדיור, שלא הביאו לכך שניבנו דירות במדינת ישראל, הביאו לתוצאות קשות שבאות לידי ביטוי בכמה שנים האחרונות בעליית מחירי הדיור.

אייל גבאי: החוק הזה מאפשר לנוכח המצב החריף הזה, לשנות לתקופה מוגבלת כפי שהוועדה אישרה, את שינוי היבט התכנון.

אייל גבאי: צריך לזכור שבכל מה שקשור לשוק הדיור, יש את ההיבט התכנוני, יש את ההיבט השיווקי ויש את השאלה למי משווקים ובאיזה מחירים.

טלב אלסאנע: הכל תלוי בהסכמת המנהל.

טלב אלסאנע: אי אפשר להשתחרר מההגבלה הזו.

אייל גבאי: אני לא חבר כנסת ולא פוליטיקאי.

אייל גבאי: לאחר שמטופל בחוק הזה ההיבט התכנוני, יש גם טיפול בנושא השיווק, שהוא ברפורמה במנהל מקרקעי ישראל ואת הפעולות המואצות שהמנהל עושה תחת שר הבינוי והשיכון כדי להגביר את כמות השיווקים, וכולכם יודעים שהשיווקים השנה עלו על כל השיווקים בעשור האחרון.

אייל גבאי: יש גם את עניין המחיר והקצאת המשאבים והייעודים, לרבות כל השאלות של מחירים מוזלים והישג יד וכדומה, שבסופו של דבר הם לא בצד התכנוני והם לא בצד השיווקי.

אייל גבאי: הם בצד של מדיניות הממשלה, ועל זה יודיעו מחר השרים ולזה התכוון יושב ראש הוועדה.

שלי יחימוביץ': למה לא להכליל את זה בחוק הוד"לים?

אייל גבאי: עוד פעם אני אחזור.

אייל גבאי: החוק הוא עניין תכנוני.

אייל גבאי: כשמתכננים דירה, זה לא רלוונטי איך משווקים אותה.

שלי יחימוביץ': בוודאי שזה רלוונטי.

אייל גבאי: אתם מנסים לאכוף לתוך שיקולים תכנוניים איך ישווקו.

שלי יחימוביץ': בתוך שיקולים תכנוניים אתה מפקיר את כל נושא הבנייה לכוחות השוק.

שלי יחימוביץ': מי ערב לך שאדם אחד לא יקנה מאה דירות מוזלות?

שלי יחימוביץ': מה עשית בזה, אם אתה לא מגביל?

אייל גבאי: את הסלוגנים אפשר להשמיע אין סוף, אבל יש מציאות.

אייל גבאי: יש מציאות ואנחנו משנים אותה בשורה של פעולות ולא על ידי אמירות שהן כותרות.

אייל גבאי: לכן נדרשת פעולה בכל החזיתות.

אייל גבאי: הניסיון לאנוס לתוך החוק הזה פנימה דברים שהם לא רלוונטיים, וצריך להגיד את האמת, חברת הכנסת יחימוביץ', את אמרת את זה עכשיו שהחוק הוא רע, ואין לך בעיה שהוא יתורפד.

שלי יחימוביץ': נכון.

אייל גבאי: כיוון שאתם בסך הכול רוצים שיימשך המצב הקיים, כדי שהזעקה תהיה יותר חמורה.

אייל גבאי: אם אתם לא תרתמו לטובת אישור העניין, אז לתקוע בו מקלות בגלגלים, אני חושב שמה שהוועדה עשתה ביוזמת חברת הכנסת פאינה קירשנבאום ויושב ראש הוועדה בעניין התיקון של מגוון הדירות והדירות להשכרה, הוא בדיוק מה שהיה רלוונטי לחוק הזה, וכאן, אם במידה מסוימת צריכה להיות השלמה, אנחנו נבוא לבקשת חברי הכנסת ואנחנו נעשה השלמה, אבל בסופו של דבר מה שהיה נכון - - -

קריאה: למי מיועד החוק הזה?

אייל גבאי: לכל אזרחי מדינת ישראל.

כרמל שאמה-הכהן: חברים, מאחר וכולנו שותפים לרגישות של החבר'ה הצעירים, הסטודנטים שהגיעו לפה, וביקש יושב ראש התאחדות הסטודנטים להגיד בדקה כמה מילים.

כרמל שאמה-הכהן: בבקשה, ממש בקצרה ובצורה מכובדת אני מבקש.

כרמל שאמה-הכהן: איציק שמולי, יושב ראש התאחדות הסטודנטים הארצית.

איציק שמולי: שלום רב, ראשית אני קצת מתנצל על כל ההפרעות ועל כל הבלגנים שאנחנו משתדלים לעשות במדינה, שזה בא מתוך מקום של כאב, ואני יכול להתחייב לכם שהסטודנטים במאבק הזה בכל רחבי הארץ אגב, לא רק ברוטשילד, כי זה באמת כואב לנו, לא כי יש לנו איזה מטרה נעלמת או דווקאית להדיח את הממשלה, אלא זו כי בעיה חריפה.

איציק שמולי: אנחנו רוצים פתרון אמיתי.

איציק שמולי: אני מדבר אליכם כאן לא כהתאחדות הסטודנטים ובטח שמעתם שאתמול הגעתי ללשכת ראש הממשלה, זה כבר לא סוד, ולא דיברתי שם כמעט על דרישות של סטודנטים, כי המגרש הוא כבר לא המגרש הסטודנטיאלי.

איציק שמולי: המגרש הוא המגרש של החברה בישראל, לכן הדרישה המרכזית שלנו היא דיור בר השגה, ואני פעם ראשונה רואה את הנוסח הזה של דיור בר השגה, ואני חושב שזה לא כוונת הסטודנט המשורר וזה גם לא כוונתם של חבריי ברחוב, גם אלה שבנו פה היום את הקיר מול הכנסת.

איציק שמולי: אנחנו כן מצפים לאיזה שהוא פתרון אמיתי.

איציק שמולי: המודל האולטימטיבי היה דיור בר השגה בחקיקה ראשית, זה ברור.

איציק שמולי: אבל אם כבר מעבירים את חוק הוד"לים שהוא גולת הכותרת של ראש הממשלה מר בנימין נתניהו לפתרון בעיית הדיור, אני לא מבין איך הדבר הזה יכול פשוט להסתכם בכותרת, וכותרת שאין מאחוריה בינתיים יותר מדי.

איציק שמולי: אני אומר שאני לא מתכוון לסיים את המאבק הזה על מעונות לסטודנטים.

איציק שמולי: הדרישה המרכזית שלנו היא דיור בר השגה ושכירות ארוכת טווח, ואני לא יודע בכלל כמה סטודנטים יהנו מזה, אבל זו הדרישה העקרונית שלנו ולכן אני די מאוכזב ממה שאני שומע פה, אבל בסדר, אני לא כל כך סובל בחוץ.

כרמל שאמה-הכהן: תודה.

כרמל שאמה-הכהן: היועצת המשפטית של הוועדה, את היית מעורבת בתהליכים לנסות לשפר את הצעת החוק בכיוון של דיור בהישג יד, דיור בר השגה.

כרמל שאמה-הכהן: הייתי רוצה שתאמרי כמה מילים לחברי הוועדה, את הזווית המשפטית וכמה מתאימה האכסניה הזאת של חוק הוד"לים למיצוי כל הדברים שנאמרו פה.

ורדה שפיר: דיור בר השגה זה אחד התחומים שהולך ותופס תאוצה בעולם, אבל הוא גם מעורר הרבה מאוד קשיים, ודווקא ככל שאנחנו מסתכלים על מה שקורה בעולם, אנחנו רואים שיש פה קשיים במובן של הפיקוח, במובן הקנייני , במובנים רבים אחרים.

ורדה שפיר: לכן כאשר הולכים ומסדירים דיור בר השגה, צריך לקבוע מנגנונים די מורכבים.

ורדה שפיר: צריך לשאול את עצמנו שאלות קשות: מיהם הזכאים?

ורדה שפיר: איך בוחרים אותם?

ורדה שפיר: איך מבטיחים שהדירה תישאר דיור בר השגה?

ורדה שפיר: איך יובטח שמלאי דיור בר השגה יישאר ככזה?

ורדה שפיר: מהם המחירים שאנחנו מוכנים לשלם ואיזה איזונים אנחנו צריכים לעשות?

ורדה שפיר: למשל אם אנחנו נותנים זכויות בנייה נוספות, מה היחס בין דיור בר השגה לבין הזכויות הנוספות שניתנות?

ורדה שפיר: הרבה מאוד שאלות שחלקן קשורות לאופן שמנוהל שטחה של רשות מוניציפאלית.

ורדה שפיר: חלקה האחר נוגע לזכויות הקניין של יזמים, וכמובן שחלקה החשוב ביותר נוגע לצורך שקיים בחלקים גדולים של הציבור, לדיור בר השגה.

ורדה שפיר: בדיוק מהסיבה הזאת הנושא של דיור בר השגה הועלה גם במסגרת הרפורמה בחוק התכנון והבנייה.

ורדה שפיר: הוצע שם לגבש פרק שלם שמעורר את השאלות, שמכניס לתודעה הציבורית את הנושא של דיור בר השגה ומזמין בעצם התקנת הסדרים מפורטים בעניין הזה.

ורדה שפיר: כשאנחנו מדברים על חוק שהוא בעצם הוראת שעה, שאנחנו צריכים לזכור, הוראה שמסתכלת על שנה וחצי קדימה, לא על נצח, יש קושי לרוץ ולקבוע הסדרים כאלה.

ורדה שפיר: נדמה לי שהשאלות אולי ברורות להרבה מאוד אנשים שיושבים פה.

ורדה שפיר: התשובות הרבה פחות, והחשש הגדול שלי כיועצת משפטית, שהסדרים ייקבעו כלאחר יד ויקבעו מסמרות בנושאים קניינים מהותיים משמעותיים מתוך כוונות מאוד טובות של לעשות תיקונים חברתיים כאלה ואחרים, אבל בהחלט יכולים להיות בעלי מחיר.

כרמל שאמה-הכהן: אוקיי, תודה רבה.

ניצן הורוביץ: אני רציתי לפתוח מספר סעיפים.

כרמל שאמה-הכהן: איזה סעיפים?

ניצן הורוביץ: סעיף 12, סעיף 14, סעיף הגדרות.

כרמל שאמה-הכהן: סעיף 12, כבר הוצאה עליו רביזיה.

כרמל שאמה-הכהן: אי אפשר להגיש עליו עוד בקשה.

ניצן הורוביץ: בסעיף 14.

כרמל שאמה-הכהן: גם בוצעה עליו רביזיה.

ניצן הורוביץ: ושני סעיפים חדשים.

כרמל שאמה-הכהן: בבקשה.

כרמל שאמה-הכהן: שונים מדב חנין?

ניצן הורוביץ: שונים.

ניצן הורוביץ: אנחנו מבקשים, כדי שבאמת יהיה תוכן של מהות בחוק הזה ולא סתם מילים ריקות, להוסיף סעיף חדש לחוק הוד"לים, שבו במכרזי קרקע שבהם יש תכנית וד"לים, תכנית של דיור לאומי, יקבע שכחלק מהוראות המכרז, שהזוכה יהיה צריך לקיים את ההוראות במקרה של אי עמידה בתנאים.

ניצן הורוביץ: הרי אנחנו מהניסיון יודעים שהיו מקרים שבהם הועברו התוכניות וזכו זוכים ולא עמדו בתנאים, ולכן אם אנחנו הולכים לגישה כזאת, צריך שהזוכה יקיים את הוראות התכנית וההוראות למקרה של אי עמידה בתנאים, וזה סעיף חדש, אדוני היושב ראש, שאנחנו מבקשים להוסיף בנוגע למכרזים, כי אחרת אין משמעות לכל ההקלות האלה אם בסופו של דבר היזם לא עומד בתנאים.

ניצן הורוביץ: אנחנו בשבילו דרסנו את התכנון ובסוף הוא שם פס.

כרמל שאמה-הכהן: מי בעד הוספת הסעיף החדש, בקשה לדיון מחדש של חבר הכנסת ניצן הורוביץ, ולהוסיף סעיף מחדש כפי שהוא הציג.

כרמל שאמה-הכהן: מי בעד?

כרמל שאמה-הכהן: מי נגד הבקשה לדיון מחדש של חבר הכנסת ניצן הורוביץ?

כרמל שאמה-הכהן: הצבעה בעד – 5 נגד – 7 ההצעה נדחתה.

ניצן הורוביץ: תודה אדוני.

ניצן הורוביץ: סעיף חדש נוסף שאנחנו מבקשים להוסיף נוגע לתקנות.

ניצן הורוביץ: הרי המבחן של הדברים יהיה בביצוע, ועד עכשיו הביצוע היה כושל, ולכן חובה להכניס, כדי לתת לדברים האלה ממשות, זה מה שהאנשים האלה מדברים כדי שזה לא יהיה מילים ריקות מתוכן, חייבים לתת לזה ממשות באמצעות תקנות, והחוק הזה חייב לכלול סעיף של תקנות, שבתוך מסגרת זמן שתימדד לא בשנים אלא לכל היותר שלושה חודשים, שר הבינוי והשיכון יביא כאן לוועדה תקנות שאחד-לגבי קריטריונים לזכאות לדיור בר השגה - - -

כרמל שאמה-הכהן: היועץ המשפטי מעיר לי שזה בדיוק אותה הצעה של דב חנין.

ניצן הורוביץ: לא בדיוק.

כרמל שאמה-הכהן: לא בדיוק של פסיק, אבל במהות.

ניצן הורוביץ: תשמע, כבר כמעט שנה הקריטריונים לדיור בר השגה תקועים ולכן היועץ המשפטי לממשלה לא מאפשר לעיריות ברחבי הארץ לקיים פרויקטים של דיור בר השגה.

ניצן הורוביץ: לכן החוק הזה חייב לכלול קריטריונים של קביעת זכאות לדיור בר השגה, אחרת כל המילים האלה יהיו סתם מילים ריקות.

ניצן הורוביץ: הקריטריונים האלה, אנחנו ביקשנו בהצעה שלנו שיהיו היעדר בעלות על דירה נוספת, זאת אומרת מי שיש לו כבר דירה, הוא לא צריך לקבל דיור בר השגה.

ניצן הורוביץ: שתהיה הצהרת הון ושיהיה רמת הכנסה.

ניצן הורוביץ: זה הקריטריון.

ניצן הורוביץ: זה סעיף אחד.

ניצן הורוביץ: סעיף שניים.

ניצן הורוביץ: שמשרד הבינוי והשיכון במסגרת התקנות יבחן את הזכאות של אותו זכאי לדיור בר השגה ואת הדרך שבה יקבעו הדיירים שיקבלו את הדבר הזה, אם מספר הזכאים עולה על ההיצע.

ניצן הורוביץ: הרי יכול להיווצר מצב שבו יהיו זכאים רבים לדיור בר השגה, אבל יהיו מעט דירות, ולכן צריך לקבוע מה הדרך שאנשים מסוימים יקבלו ואנשים מסוימים לא יקבלו.

ניצן הורוביץ: אם לא נקבע את זה כאן ולא נסביר, אז הדברים יישארו מילים ריקות ואנשים בצדק יצעקו שאנחנו סתם מורחים אותם.

ניצן הורוביץ: דבר שלישי, צריכה להיות רשימת קריטריונים מאושרים נוספים שיהיו באופן פרטני לגבי תכנית תכנית על ידי הוד"ל לפי המלצת הרשות המקומית.

ניצן הורוביץ: צריך להבין שתוכניות שונות ברשויות שונות, וצריך לתת לרשות המקומית אפשרות של מעורבות בעניין הזה, אחרת שוב אני אומר, זה יהיו מילים ריקות.

ניצן הורוביץ: דבר אחרון אדוני היושב ראש, צריך לקבוע אמצעים של פיקוח על יחידות הדיור בר השגה כדי שהדיור בר השגה לא יהיה דיור לאומללים, שיהיה בנוי בצורה ירודה.

ניצן הורוביץ: צריך לקבוע את מנגנון הפיקוח, שלא מה שנקרא, קבלנים, את הדיור בר השגה יעשו דירות מקרטונים, והדברים האלה כבר קרו אצלנו.

ניצן הורוביץ: לכן צריך שיהיה גוף ולקבוע את זה בתקנות, שיפקח שהדיור בר השגה יהיה דיור ראוי, כי אין טעם ללכת לדיור בר השגה שאיש לא ירצה לגור בו.

ניצן הורוביץ: לכן התקנות האלה שאנחנו מציעים, הם חייבים להיכנס לתוך החוק.

ניצן הורוביץ: כל המטרה היא, שדיור בר השגה יהיה דיור אמיתי.

ניצן הורוביץ: אני מציע לכן, לפתוח את הסעיף הזה לדיון.

כרמל שאמה-הכהן: מי בעד הצעתו של חבר הכנסת ניצן הורוביץ, לפתוח מחדש את הדיון.

כרמל שאמה-הכהן: מי נגד?

כרמל שאמה-הכהן: הצבעה בעד – 5 נגד – 7 ההצעה נדחתה.

כרמל שאמה-הכהן: ההצעה לא נתקבלה.

כרמל שאמה-הכהן: נא להציג את הרביזיה שלך.

זאב אלקין: תודה רבה אדוני היושב ראש.

זאב אלקין: ההצעה שלי לרביזיה בעקבות מה שהיה בנוסח המקורי, נדמה לי, שני סעיפים, 3(ג) ו-16 (א) בנוסח החדש שמכינה הוועדה.

זאב אלקין: נדמה לי שהכול נכנס ל-3(ג ), אותו סעיף על 15 יום שנתת שם, חופש הצבעה קואליציוני, ואני מבקש לעשות רביזיה על ההצבעה הזאת.

זאב אלקין: אני גם מבין, כרגע עודכנתי, שכנראה שבתיווך של היועצים המשפטיים של הוועדה, הושגה איזה שהיא פשרה אחרת עם הממשלה.

זאב אלקין: אני כרגע מבקש לפתוח את הסעיף.

כרמל שאמה-הכהן: מי בעד בקשתם של חברי הכנסת ציון פיניאן וזאב אלקין, לפתוח את סעיפים 3(ג) וסעיף 16(א)?

כרמל שאמה-הכהן: מי בעד הבקשה לרביזיה?

כרמל שאמה-הכהן: מי נגד?

כרמל שאמה-הכהן: הצבעה בעד – 7 נגד – 4 נמנעים – 1 הבקשה נתקבלה.

כרמל שאמה-הכהן: הסעיפים יפתחו לדיון.

כרמל שאמה-הכהן: מה הצעתכם לשינוי?

שלמה מולה: בפעם הקודמת אתה הובלת את המהלך הזה.

שלמה מולה: עכשיו קיבלת טלפון מלשכת ראש הממשלה, אתה מתקפל.

שלמה מולה: זה כל העניין.

כרמל שאמה-הכהן: חברים, נפתחו הסעיפים לדיון, 3(ג) ו-16 (א).

כרמל שאמה-הכהן: מה הצעתכם לשינוי?

זאב אלקין: אדוני היושב ראש, אני אמרתי שבקשתי היתה לחזור לנוסח הממשלתי המקורי, לבטל את הסעיפים, אבל אני מבין שיש הצעה של הייעוץ המשפטי לוועדה, שהממשלה יכולה לחיות איתה, הצעת פשרה, אז אני מציע שנשמע את ההצעה.

כרמל שאמה-הכהן: בבקשה.

כרמל שאמה-הכהן: תציג אותה היועצת המשפטית לוועדה.

ורדה שפיר: למעשה החשש עד כמה שהבנתי היה מכפל הליכים, מסיטואציה שבה יידרש גם אישור של ועדת המשנה וגם אישור של הוועדה לשמירה על קרקע חקלאית.

ורדה שפיר: לכן גם בחוק הקיים בעצם יש הסדר שבעצם מונע כפילות הליכים כזאת, ולמעשה ההצעה שלנו היא להכיל הסדר דומה גם כאן ולומר שאם ועדת משנה אישרה תכנית שחורגת מתמ"מים בהתאם לאותו תיקון שהכנסנו לסעיף 3(ג), או אז לא יידרש עוד אישורה של הוועדה לשמירה על קרקע חקלאית.

זאב אלקין: מקובל עלי.

זאב אלקין: אז אני מוכן להתייצב אחרי הסעיף הזה.

ורדה שפיר: הנוסח יהיה בפניכם עוד כמה דקות, הנוסח עם התיקונים.

כרמל שאמה-הכהן: אוקיי, אז בזה אנחנו משהים את הדיון בסעיפים שנפתחו עד שיגיע נוסח ויוצג לחברי הוועדה.

כרמל שאמה-הכהן: יש עוד רביזיות של חברי כנסת?

קריאה: סעיף ההגדרות.

כרמל שאמה-הכהן: סעיף ההגדרות, אוקיי.

כרמל שאמה-הכהן: מי בעד בקשתו של חבר הכנסת דב חנין לפתוח לדיון מחדש את סעיף 2, שהוא סעיף ההגדרות?

כרמל שאמה-הכהן: מי בעד?

כרמל שאמה-הכהן: מי נגד בקשתו של חבר הכנסת דב חנין?

כרמל שאמה-הכהן: הצבעה בעד – 5 נגד – 7 הבקשה נדחתה.

כרמל שאמה-הכהן: אנחנו עכשיו עוברים לרביזיה בסעיף 3.

כרמל שאמה-הכהן: חברת הכנסת פאינה, בבקשה.

פניה קירשנבאום: אני רוצה להגיד לכם שאני הסתובבתי קצת בערי האוהלים ואני מאוד מזדהה עם הסבל של אלה שנמצאים שם.

פניה קירשנבאום: אני פגשתי משפחות, ופשוט כשנסעתי הביתה, באמת מאוד הטריד את מנוחתי.

פניה קירשנבאום: אני רוצה להחזיר אותנו, ובאמת לשים גבולות לדיון.

פניה קירשנבאום: החוק שאנחנו דנים עליו פה עכשיו זה חוק תכנוני ואני מבינה כמה חשוב, והרצון להכניס את הדיור בר השגה.

פניה קירשנבאום: אני בטוחה שכל מי שנמצא, זה נמצא בליבו והוא רוצה לעשות את השינוי.

פניה קירשנבאום: אז אני חוזרת ואומרת שבחוק התכנון כמו שהוא מופיע פה עכשיו, הכנסנו את הנושא התייחסות לדיור בר השגה, מה זה דיור בר השגה, ודיור לשכירות ארוכת טווח שנמצא בהוראות.

פניה קירשנבאום: אם בהמלצה של ראש הממשלה וגם בלחץ שלנו זה יכנס גם למטרות, תאמינו שבחוק התכנון אין אפשרות לעשות יותר ממה שנעשה, כי עוד פעם אני חוזרת ואומרת, זה חוק התכנון.

פניה קירשנבאום: אי אפשר פה להכניס לא תקנון, לא תקנות ולא הגדרות.

פניה קירשנבאום: נכון אמר איציק שמולי שחייבים להוציא חוק, ואני מגישה יחד עם שלטון מקומי מחר חוק שהוא מגדיר מה זה דיור בר השגה, כי באמת כשאנחנו מדברים על זכאים, זכאים לדיור בר השגה זה באמת קבלת דיור, אבל הסטטוס משתנה.

פניה קירשנבאום: החוק הזה לא יכול להתייחס לא לשינויי סטטוס, לא הגדרה מי זכאי לדיור בר השגה לרכישה, מי זכאי לדיור להשכרה ארוכת טווח.

פניה קירשנבאום: זה חוק התכנון, ולכן בחוק הזה אי אפשר.

פניה קירשנבאום: אני מציעה, כל מי שכואב לו בלב וכל מי שרוצה להביא לשינוי, יצטרפו לחוק שאנחנו מובילים עם שלטון מקומי, שבאמת מתייחס להגדרה של כל הבעייתיות, והוא יהיה החוק הבסיסי.

כרמל שאמה-הכהן: עכשיו אני מציג את ההסתייגות שלי לסעיף 3(א), את הבקשה לדיון מחדש.

כרמל שאמה-הכהן: הבקשה שלי לדיון מחדש תפתח את הפתח להכניס את המונח דיור בהישג יד בתוך חוק הוד"לים, ולכן אני מבקש שזה ייפתח בפה אחד, הפתיחה של הסעיף הזה, קואליציה ואופוזיציה.

כרמל שאמה-הכהן: מי בעד הצעתי לפתוח את סעיף 3(א) שיאפשר להכניס את המונח שהוסכם עם ראש הממשלה והשרים לגבי דיור בהישג יד?

כרמל שאמה-הכהן: מי בעד?

כרמל שאמה-הכהן: הצבעה בעד – רוב נגד – אין ההצעה נתקבלה.

כרמל שאמה-הכהן: פה אחד אני מבין.

כרמל שאמה-הכהן: יופי, אני מברך על כך שלפחות הצבעה אחת הצלחנו להתאחד.

כרמל שאמה-הכהן: אני מקריא את סעיף 3(א).

כרמל שאמה-הכהן: תהיה לו תוספת.

כרמל שאמה-הכהן: 3(א) כבר תוקן על ידי הוועדה, לא ברביזיה אלא במהלך הדיון.

כרמל שאמה-הכהן: הוא כולל סעיף שמגדיר תכנית לדיור לאומי.

כרמל שאמה-הכהן: 3(א) תכנית לדיור לאומי תכלול הוראות להסדרת מבני הציבור, השטחים הציבוריים הפתוחים, החניה, התשתיות ושימושים נוספים הנדרשים ליחידות הדיור הכלולות בתכנית, וכן הוראות לעניין גודלן של יחידות הדיור והיחס בין דירות קטנות וגדולות בתחומה.

כרמל שאמה-הכהן: ויכול שתקבע כי בניין, כולו או חלקו, ייועד להשכרה ואת התקופה שבה יועד כאמור, שלא תפחת מעשר שנים.

כרמל שאמה-הכהן: אני מציע להוסיף ב-3(א):

כרמל שאמה-הכהן: וכן יכול שתקבע יעוד קרקע לדיור בהישג יד להשכרה.

כרמל שאמה-הכהן: זו התוספת שתהיה בסעיף 3(א), ולאחר מכן תוספת נוספת: יעודי הקרקע לדיור בהישג יד להשכרה, זה יהיה 3(א)(1):

כרמל שאמה-הכהן: יעודי הקרקע לדיור בהישג יד להשכרה, יושכרו הדירות על פי כללים שייקבעו לעניין תנאי ההשכרה, מחיר ההשכרה ומי שזכאי יהיה לשכור את הדירות.

כרמל שאמה-הכהן: זו הכוונה שיאפשר לממשלה גם במסגרת חוק הוד"לים לקבוע שדירות יושכרו במחיר נמוך יותר לאוכלוסיות ספציפיות שמגיע להן.

שלי יחימוביץ': לפחות תגבילו את שר הפנים בזמן, שתוך איקס חודשים הוא יגיש את הקריטריונים.

שלי יחימוביץ': הרי זה לחלוטין אמורפי.

כרמל שאמה-הכהן: חברים, מה שאני מציג זה לא תורה מסיני, זו הצעתי.

כרמל שאמה-הכהן: חברי הכנסת יציעו כל אחד הצעות לשיפור, לעדכון.

כרמל שאמה-הכהן: כרגע נפתח דיון.

כרמל שאמה-הכהן: זה כבר לא הצבעה.

כרמל שאמה-הכהן: אז זו הצעתי.

כרמל שאמה-הכהן: מישהו רוצה לומר את דבריו בעניין הזה ורק בזה, מוזמן.

כרמל שאמה-הכהן: חבר הכנסת דב חנין, שתי דקות לרשותך.

דב חנין: תודה אדוני היושב ראש.

דב חנין: אם כבר פתחנו את סעיף 3, אני מציע שבסעיף 3 שפתחנו אותו נכניס: 1.

דב חנין: הגדרה מה זה דיור בר השגה.

דב חנין: אני הקראתי את ההגדרות האלה.

דב חנין: אני לא מציע כרגע לחזור עליהן, אבל המקום להכניס אותן הוא בסעיף 3, כי אם אין הגדרות, חברים, אין הסדר.

דב חנין: בלי הגדרות ברורות מה זה דיור בר השגה, אנחנו לא יודעים על מה אנחנו מדברים, ואנחנו מחוקקים בכנסת.

דב חנין: אנחנו אמורים לדעת על מה אנחנו מדברים.

דב חנין: הציבור צריך לדעת על מה אנחנו מדברים והחוק צריך להיות ברור ממנו מה החלטנו.

דב חנין: אם אין הגדרה לדיור בר השגה בחוק, לא עשינו שום דבר.

דב חנין: לכן אם הסעיף נפתח ואומרים, יכול שתהיה תכנית לדיור בר השגה, בואו נגדיר מהו דיור בר השגה.

דב חנין: אני מפנה לכל ההגדרות שהבאתי קודם לכן, מציע להכליל אתן כאן.

דב חנין: שניים, המונח שיושב ראש הוועדה מציע, יכול שתקבע, אומר שיכול שתקבע ויכול שלא תקבע אבל מי שיקבע זה כוחות השוק, וכוחות השוק לא יקבעו דיור בר השגה, חברים.

דב חנין: הם לא קבעו דיור בר השגה עד היום.

דב חנין: הם לא יקבעו אותם גם ממחר בבוקר.

דב חנין: לכן אם לא נקבע פה עיקרון שאומר שבמסלול המואץ, המסלול הוד"לי יכולות להיכלל רק תוכניות שחלק מהן, אני הצעתי 30%, יהיה דיור בר השגה לפי ההגדרות שהצעתי, אז יכול שתקבע, אבל בפועל זה לא יקבע.

דב חנין: דבר שלישי ואחרון, צריך לקבוע מסגרת זמן.

דב חנין: התקנות שצריכות להיות הן תקנות מפורטות.

דב חנין: אני מציע בהקשר הזה את כל התקנות שאני הצעתי, כדי שבאמת במסגרת זמן נתונה יהיו מנגנונים אמיתיים של דיור בר השגה.

דב חנין: חברים, אנחנו לא יכולים לשחק בכאילו.

כרמל שאמה-הכהן: תודה רבה.

כרמל שאמה-הכהן: חבר הכנסת שלמה מולה, בבקשה.

שלמה מולה: אדוני היושב ראש, בהמשך לדברים של עמיתי דב חנין, אני מציע באותו סעיף 3, אני מנסה להמשיך לבקש לעשות את התיקון הבא.

שלמה מולה: הוראות בעניין גודלן של יחידות הדיור והיחס בין דירות קטנות וגדולות בתחומים, - - שתיקבע כי בעניין כולו או חלקו לדיור בר השגה, דיור המיועד למכירה או השכרה במחיר מסובסד לקונה או שוכר לזוגות צעירים, לסטודנטים לחסרי דירה.

שלמה מולה: אני חושב שההגדרה הזאת נותנת מענה בדיוק לאותן אוכלוסיות שאנחנו מדברים עליהן.

כרמל שאמה-הכהן: אתה מבקש שנצביע על זה?

שלמה מולה: אני מבקש שאתם תציפו את זה.

כרמל שאמה-הכהן: חבר הכנסת ניצן הורוביץ, בבקשה.

ניצן הורוביץ: קודם כל אדוני, אם פתחנו את סעיף 3, אני מבקש להוסיף משפט שאומר שהוועדות יקחו בחשבון היבטים חברתיים בריאותיים וסביבתיים.

ניצן הורוביץ: אי אפשר לדרוס מערכת תכנון בלי לקחת בחשבון היבטים בריאותיים חברתיים וסביבתיים.

ניצן הורוביץ: כולנו נשלם על זה מחיר יקר.

ניצן הורוביץ: פתחנו את סעיף 3, נא להכניס את הסעיף הזה.

ניצן הורוביץ: זו הצעה אחת שנצטרך להצביע עליה.

ניצן הורוביץ: לגבי הצעתך אדוני היושב ראש, אם לא יהיה מנגנון חובה של דיור בר השגה, אז ההצעה ריקה מתוכן, כי אחרת לקבלנים אין אינטרס לעשות את זה.

ניצן הורוביץ: לכן זה לא יכול להיות שזה יישאר בגדר רשות, אלא החלק שאתם רוצים לייעד או חושבים שיהיה דיור בר השגה, צריך להיות חובה בתוכניות האלה, אחרת אין לזה משמעות וכדאי שכולנו נבין את זה.

ניצן הורוביץ: אני מבקש להצביע על הצעתי, להוסיף התייחסויות להיבטים חברתיים, בריאותיים וסביבתיים בתוכניות לדיור לאומי.

כרמל שאמה-הכהן: עכשיו מנכ"ל ראש הממשלה ישיב.

אייל גבאי: הסעיף הזה מאפשר, כאשר יש יעוד של קרקע להשכרה בהישג יד, קביעה של כללים, מי מקבל וכדומה.

אייל גבאי: אני שומע את מגוון ההצעות.

אייל גבאי: הן לא עניין שאפשר גם בהינף יד לפטור ולהגיד אוקיי, זה מקבל וזה לא מקבל.

אייל גבאי: נניח עניין הסטודנטים.

אייל גבאי: סטודנט שלומד ראיית חשבון ועוד שלוש שנים כבר משתכר יפה.

אייל גבאי: האם אנחנו עכשיו בדיור בהישג יד לעשר שנים מקבעים את זכאותו לדירה בעשר שנים?

אייל גבאי: זה מסוג השאלות שבדיוק עליהן צריך להתייחס.

אייל גבאי: צריך לזכור שבסופו של דבר לאחר שנקבע יעוד קרקע לדיור בהישג יד לפי החוק הזה, אז אחר כך חובה, לא יכול אחר כך המנהל לשווק אותה, לא לקבלנים שיחליטו אם הם מוכרים את הקרקע, את הדירות, או משכירים.

אייל גבאי: הוא מחויב, המנהל, לעמוד במכרז לדיור בהשכרה בהישג יד לפי הכללים שייקבעו על ידי השרים, ולכן זה בדיוק לא יכול ללכת לשום מקום אחר.

אייל גבאי: בכל מה שקשור למה שהעלה חבר הכנסת הורוביץ, הוועדות אמונות על כל ההיבטים.

אייל גבאי: זו ועדה תכנונית במסלול מיוחד, אבל רגילה.

אייל גבאי: אם אתה חושב שהיום הוועדות מתייחסות לדברים האלה, אז גם הוועדה הזאת חייבת להתייחס לדברים האלה.

אייל גבאי: אם אתה חושב שהיא לא מתייחסת, אז יש עוד שורה של דברים שצריכים להכניס אותם.

אייל גבאי: אם יבוא סטודנט ואם יבוא זוג עם שבעה ילדים שאין לו עדיין דירה, עכשיו את סדר העדיפויות ביניהם אני לא יודע לקבוע.

שלי יחימוביץ': אני רוצה להגיש הסתייגות, כיוון שהסעיף נפתח.

כרמל שאמה-הכהן: את מגישה הצעה אחרת ואם היא נופלת, היא הופכת להיות הסתייגות.

שלי יחימוביץ': בסדר גמור.

שלי יחימוביץ': לסעיף 3 אני רוצה להוסיף: במקום "וכן התייחסות לעניין התמהיל והיחס בין דירות קטנות לגדולות בתחומה", יופיע-וכן תכנית לדיור בר השגה, כדלקמן: התכנית כוללת לפחות 20% יחידות דיור קטנות כהגדרתן בחוק זה, אך לא יותר מ-60%.

שלי יחימוביץ': התכנית כוללת לפחות 20% יחידות דיור בינוניות כהגדרתן בחוק זה, אך לא יותר מ-60%.

שלי יחימוביץ': התכנית כוללת לפחות 20% יחידות דיור המיועדות להשכרה.

שלי יחימוביץ': התכנית כוללת לפחות 10% יחידות דיור המיועדות לזכאי משרד השיכון.

שלי יחימוביץ': לחילופין, על שר הפנים להגיש לוועדת הכלכלה תוך 60 יום מפרסום החוק תקנות להגדרת זכאים לדיור בר השגה מוזל.

שלי יחימוביץ': עכשיו יש לי סעיף, אייל, אני בטוחה שתסכים איתו, בסעיף 3.

שלי יחימוביץ': אני בטוחה.

שלי יחימוביץ': הוא תואם לחלוטין את הכוונות שלך ושל ראש הממשלה.

שלי יחימוביץ': הסעיף הזה הוא אחרי סעיף 3, בתוספת לו.

שלי יחימוביץ': יתווסף סעיף תכנית ותיקה לדיור לאומי.

שלי יחימוביץ': כשאני מדברת על התוכניות שכבר אושרו, אבל עדיין לא התחילו לבנות אותן, שאני בטוחה שלכם יש אינטרס ראשון במעלה שהדברים הלאה יצאו לפועל תחילה, תוכניות שכבר אושרו ומשום מה לא יוצאות לפועל.

שלי יחימוביץ': אז ההסתייגות אומרת ככה: אחרי סעיף 3 יתווסף סעיף-תכנית ותיקה לדיור לאומי.

שלי יחימוביץ': תכנית ותיקה, תוכניות שאושרו אך לא בוצעו.

שלי יחימוביץ': א': מתכנן המחוז יביא בפני ועדת דיור לאומי את כל התוכניות אשר אושרו לפני למעלה משלוש שנים טרם פרסומו של חוק זה, אך טרם החל ביצוען.

שלי יחימוביץ': ועדת דיור לאומית תחליט אם להגדיר את התכנית כתכנית ותיקה לדיור לאומי.

שלי יחימוביץ': בעת הגדרת תכנית כתכנית ותיקה לדיור לאומי, הוועדה לדיור לאומי תהיה רשאית לשנות את התכנית, להתלותה או לבטלה.

שלי יחימוביץ': ב': בעל קרקע או בעל זכות בקרקע שבתחום תכנית ותיקה לדיור לאומי, לא יהיה זכאי לתבוע פיצויים כלשהם בשל שינוי התכנית, התלייתה או ביטולה.

שלי יחימוביץ': אחרי סעיף זה, אני עדיין אחרי סעיף 3, יתווסף סעיף-מועד תשלום היטל השבחה.

שלי יחימוביץ': גם כאן אני בטוחה שאנחנו מסכימים, אייל.

שלי יחימוביץ': א': תכנית הנקבעת כתכנית דיור לאומי על פי חוק זה אשר לא יחל ביצועה כעבור שנתיים מיום אישורה בוועדת דיור לאומי, יידרש בעל הזכויות במקרקעי התכנית לשלם את היטל ההשבחה לוועדה המקומית.

שלי יחימוביץ': ב': הוגדרה תכנית בנייה למגורים שמכוחה ניתן להוציא היתר בנייה כתכנית ותיקה לדיור לאומי ולא החל ביצועה תוך ששה חודשים מיום הגדרתה כתכנית כזאת, יידרש בעל הזכויות במקרקעי התכנית לשלם את היטל ההשבחה לוועדה המקומית.

כרמל שאמה-הכהן: תודה רבה.

כרמל שאמה-הכהן: מי בעד הצעותיה של חברת הכנסת שלי יחימוביץ'?

כרמל שאמה-הכהן: מי בעד ההצעה הראשונה?

כרמל שאמה-הכהן: הצבעה בעד – 4 נגד – 7 ההצעה נדחתה.

שלי יחימוביץ': זה הולך להסתייגות למליאה?

כרמל שאמה-הכהן: הסתייגות.

כרמל שאמה-הכהן: מי בעד הצעתה השנייה של חברת הכנסת שלי יחימוביץ'?

כרמל שאמה-הכהן: מי נגד הצעתה השנייה של חברת הכנסת שלי יחימוביץ'?

כרמל שאמה-הכהן: הצבעה בעד – 4 נגד – 7 ההצעה נדחתה.

כרמל שאמה-הכהן: עכשיו מצביעים על הצעתו של חבר הכנסת ניצן הורוביץ.

כרמל שאמה-הכהן: מי בעד הצעתו של חבר הכנסת ניצן הורוביץ?

כרמל שאמה-הכהן: מי נגד?

כרמל שאמה-הכהן: הצבעה בעד – 5 נגד – 7 ההצעה נדחתה.

כרמל שאמה-הכהן: ההצעה נפלה, תהפוך להסתייגות.

כרמל שאמה-הכהן: מי בעד הצעתו של חבר הכנסת מולא כפי שהוצגה לוועדה?

כרמל שאמה-הכהן: מי נגד?

כרמל שאמה-הכהן: הצבעה בעד – 5 נגד – 7 ההצעה נדחתה.

שלמה מולה: ההסתייגות שלי עולה בשם כל סיעת קדימה.

כרמל שאמה-הכהן: בשם כל סיעת קדימה.

כרמל שאמה-הכהן: תודה.

כרמל שאמה-הכהן: מי בעד הצעתו של חבר הכנסת דב חנין כפי שהוצגה?

כרמל שאמה-הכהן: מי נגד הצעתו של חבר הכנסת דב חנין?

כרמל שאמה-הכהן: הצבעה בעד – 5 נגד – 7 ההצעה נדחתה.

כרמל שאמה-הכהן: ההצעה הראשונה נפלה.

כרמל שאמה-הכהן: ההצעה השנייה-מי בעד הצעתו לדיור ציבורי, של חבר הכנסת דב חנין?

כרמל שאמה-הכהן: מי נגד?

כרמל שאמה-הכהן: הצבעה בעד – 5 נגד – 7 ההצעה נדחתה מי בעד הצעתו השלישית והאחרונה שהוצגה על ידי חבר הכנסת דב חנין?

כרמל שאמה-הכהן: מי נגד?

כרמל שאמה-הכהן: הצבעה בעד – 5 נגד – 7 ההצעה נדחתה.

כרמל שאמה-הכהן: אין רוב.

כרמל שאמה-הכהן: הן נפלו והפכו להסתייגויות.

שלי יחימוביץ': כרמל, יש לי עוד הסתייגות קטנה, קצרה ששכחתי אותה.

שלי יחימוביץ': בסוף סעיף 3(א) לאחר העשר שנים יבוא- שבכל תכנית לפחות 25% מהדירות יהיו מיועדות להשכרה.

כרמל שאמה-הכהן: תודה.

כרמל שאמה-הכהן: מי בעד הצעתה של חברת הכנסת שלי יחימוביץ'?

כרמל שאמה-הכהן: מי נגד הצעתה של חברת הכנסת שלי יחימוביץ'?

כרמל שאמה-הכהן: הצבעה בעד – 5 נגד – 7 ההצעה נדחתה.

כרמל שאמה-הכהן: אין רוב.

כרמל שאמה-הכהן: זה יהפוך להסתייגות.

כרמל שאמה-הכהן: אנחנו עכשיו מצביעים על הנוסח שהכינה היועצת המשפטית יחד עם המשרדים הממשלתיים לגבי הרביזיה של חבר הכנסת אלקין.

ורדה שפיר: סעיף 3(ג) כפי שנקבע בעקבות הדיון הקודם, אומר ככה: על אף האמור בסעיף קטן (ב), לא תאושר תכנית לדיור לאומי בסטייה מתכנית מתאר מחוזית, אלא באישורה של ועדת המשנה לדיור לאומי, אם נדרש, על ידי שני חברי הוועדה בכתב.

ורדה שפיר: הדרישה תישלח למזכיר הוועדה בתוך שבעה ימים ממועד ההחלטה להפקדה והוא יעביר דרישה זו לאישור ועדת המשנה לדיור לאומי.

ורדה שפיר: הועברה התכנית דיור לאומי לאישורה של ועדת המשנה לדיור לאומי, יחולו הוראות סעיף 5, ואולם לא נתנה ועדת המשנה לדיור לאומי את החלטתה בתוך חמישה עשר ימי עבודה, יראו את התכנית כאילו אושרה בידי ועדת המשנה לדיור לאומי.

ורדה שפיר: אישרה ועדת המשנה לדיור לאומי את התכנית, יחולו הוראות סעיפים 17 ו-18 בשינויים המחויבים ממועד החלטתה הזו.

ורדה שפיר: הצעת הפשרה אומרת להוסיף סעיף קטן נוסף שאומר כך: אישרה ועדת משנה תכנית כאמור, אשר חלה על קרקע חקלאית או שטחים פתוחים, תתייחס ועדת המשנה בין היתר לצורך בשמירה על קרקע חקלאית ושטחים פתוחים ולא יידרש עוד אישורה של הוועדה לשמירה על קרקע חקלאית ושטחים פתוחים לתכנית זאת.

דב חנין: יש לי הצעה אחרת.

כרמל שאמה-הכהן: בקצרה.

דב חנין: אני מציע שהניסוח של סעיף 3(ג) יהיה פשוט מאוד.

דב חנין: על אף האמור בסעיף קטן (ב), לא תאושר תכנית לדיור לאומי בסטייה מתכנית מתאר מחוזית.

כרמל שאמה-הכהן: תודה רבה.

כרמל שאמה-הכהן: מי בעד הצעתו של חבר הכנסת דב חנין כפי שהוצגה?

כרמל שאמה-הכהן: מי נגד?

כרמל שאמה-הכהן: הצבעה בעד – 4 נגד – 7 ההצעה נדחתה.

כרמל שאמה-הכהן: ההצעה לא נתקבלה.

כרמל שאמה-הכהן: הופכת להסתייגות.

כרמל שאמה-הכהן: אנחנו מצביעים עכשיו על הנוסח כפי שהציגה היועצת המשפטית.

כרמל שאמה-הכהן: מי בעד הנוסח כפי שהקריאה היועצת המשפטית לוועדה?

כרמל שאמה-הכהן: מי נגד?

כרמל שאמה-הכהן: הצבעה בעד – 7 נגד – 5 הנוסח אושר.

כרמל שאמה-הכהן: אנחנו עוברים עכשיו להצביע על ההגדרה לדיור בר השגה, דיור בהישג יד כפי שאני הקראתי, ההצעה לאישור.

כרמל שאמה-הכהן: מי בעד ההצעה, סעיף 3(א)?

כרמל שאמה-הכהן: מי נגד?

כרמל שאמה-הכהן: הצבעה בעד – 7 נגד – 5 ההצעה אושרה.

כרמל שאמה-הכהן: הוועדה הכינה הצעה מבורכת ואנחנו מאוד גם לראש הממשלה שנאות לבקשת הוועדה להכניס שינוי, ואני יודע כמה קשה הוא עמל על זה, לשכנע את כל משרדי הממשלה.

כרמל שאמה-הכהן: צר לי שאתם מתפזרים.

כרמל שאמה-הכהן: עוד הצעירים רצו לדבר.

כרמל שאמה-הכהן: אני מוכן להקשיב ולשמוע אותם.

סטודנטית: כל ההצבעה פה לא מגדירה מה זה דיור בר השגה.

סטודנט: אתה רוצה לשמוע משהו?

סטודנט: אתה אשם.

סטודנט: אתה יושב ראש הוועדה.

סטודנט: האחריות מוטלת עליך.

סטודנט: הציבור לא ישכח לך את זה.

סטודנט: תזכור את זה.

סטודנטית: לא לך ולא לכם.

כרמל שאמה-הכהן: חברים, הישיבה נעולה.

כרמל שאמה-הכהן: תודה רבה.